RETTENS DOM (Tredje Afdeling)

13. juni 2002

Sag T-106/01

Noé Youssouroum

mod

Rådet for Den Europæiske Union

»Tjenestemænd — pension — overførsel af den aktuarmæssige modværdi af de pensionsrettigheder, der er erhvervet på grundlag af erhvervsmæssig beskæftigelse inden tiltrædelsen af tjenesten ved Fællesskaberne«

Fuldstændig gengivelse på fransk II-435

Angående:

Påstand om annullation af Rådets afgørelse af 8. juni 2000 om beregning af godskrivningen af pensionsgivende tjenesteår som følge af overførslen til Fællesskabernes ordning af de pensionsrettigheder, sagsøgeren havde erhvervet i henhold til den græske ordning.

Udfald:

Rådet frifindes. Hver part bærer sine egne omkostninger.

Sammendrag

Tjenestemænd – pensioner – pensionsrettigheder erhvervet inden tiltrædelsen af tjenesten ved Fællesskaberne – overførsel til Fællesskabernes ordning – godskrivning af pensionsgivende tjenesteår – beregningsregler – hensyntagen til grundlønnen på tidspunktet for fastansættelsen – tidligere ansat som midlertidigt ansat som omhandlet i artikel 2, litra b), i ansættelsesvilkårene for de øvrige ansatte – ingen betydning

[Tjenestemandsvedtægten, bilag VIII, art. 11, stk. 2; ansættelsesvilkårene for de øvrige ansatte, art. 2, litra b), art. 39, stk. 2, og art. 40; Rådets almindelige gennemførelsesbestemmelser, art. 10, stk. 2 og 3]

Hverken vedtægten, ansættelsesvilkårene for de øvrige ansatte eller de almindelige gennemførelsesbestemmelser, som Rådet vedtog den 13. juli 1992, indeholder bestemmelser, der med hensyn til overførsel af pensionsrettigheder specifikt regulerer forholdet for en midlertidigt ansat, der efterfølgende bliver tjenestemand. I mangel af sådanne specifikke bestemmelser reguleres overførslen af pensionsrettighederne for den, der var tjenestemand på det tidspunkt, hvor han indgav en anmodning herom, af bestemmelserne i artikel 11, stk. 2, i bilag VIII til vedtægten og artikel 10, stk. 2 og 3, i de almindelige gennemførelsesbestemmelser, hvorefter godskrivningen af de pensionsgivende tjenesteår beregnes på grundlag af det tidspunkt, hvor den pågældende blev udnævnt til tjenestemand, og den lønklasse han blev indplaceret i.

En institutions praksis, hvorefter beregningen af godskrivningen af pensionsgivende tjenesteår med henblik på alderspensionen foretages — når de nationale bestemmelser, hvorefter en sådan overførsel kan foretages, er vedtaget — på grundlag af den pågældendes grundløn på det tidspunkt, hvor han tiltrådte tjenesten som midlertidigt ansat, finder ikke anvendelse på midlertidigt ansatte, der er omfattet af artikel 2, litra b), i ansættelsesvilkårene for de øvrige ansatte. Da disse midlertidigt ansatte i medfør af artikel 39, stk. 2, i ansættelsesvilkårene for de øvrige ansatte ikke har krav på alderspension i henhold til Fællesskabernes ordning, er den omstændighed, at en medlemsstats myndigheder med forsinkelse gør det muligt at overføre nationale pensionsrettigheder til Fællesskabernes ordning, ikke bebyrdende i forhold til disse ansatte.

Artikel 40 i ansættelsesvilkårene for de øvrige ansatte påvirker således ikke den beregning, der skal foretages i medfør af artikel 11, stk. 2, i bilag VIII til vedtægten. Den omstændighed, at artikel 40 i ansættelsesvilkårene for de øvrige ansatte og artikel 4 i bilag VIII til vedtægten også finder anvendelse på tjenestemænd, der har været midlertidigt ansatte som omhandlet i artikel 2, litra b), i ansættelsesvilkårene for de øvrige ansatte, indebærer ikke for så vidt, at sådanne midlertidigt ansatte ville have krav på alderspension eller, i den periode, hvor de var ansat som midlertidigt ansatte, kunne få overført nationale pensionsrettigheder til Fællesskabernes ordning.

(jf. præmis 41, 45, 46 og 60)

Henvisning til: Domstolen, 20. marts 1986, sag 8/85, Bevere mod Kommissionen, Sml. s. 1187, præmis 13.